Encreschadetgna per quai ch'era avant

Da Silvia Buscher

Englais è ses rom preferì. Uschiglio baratta Tamara magari gugent la stanza da scola cunter la plazza da sport u la halla da chavaltgar. L'enviern la ves'ins savens sin la pista da skis. Per las producziuns cun ils Hip-Hop Dancers tutga er in zic bellet e rouge tar l'outfit dal teenie. Sia vusch clera era gist quai ch'i duvrava per la part solo da la registraziun dal disc cumpact fatga da curt. La foto da regurdientscha cun il microfon penda en sia chombra e sveglia siemis. Allegra ed iniziativa è ella plain mirveglias da quai che la vita porscha ad ella. Il davos di da november 2001 sa disgraziescha la scolara da l'otgavla classa cun il velo sin via a scola. Las consequenzas èn desastrusas.

Sblatg sco la mort e senza flad stat Christoph sin isch. Ils chavels bletschs da la plievgia e da la naiv al tatgan vi da la fatscha - il giuvenot da 14 onns guarda cun gronds egls plain tema. “Agid - spert vegni - Tamara - in accident - sin via spert.” Suenter mintga pled sgnappa el aria, sia vusch disdescha.
Evelyne Roth curra spert natiers. La mamma da 3 uffants - dus mats, David e Jonas dad 11 e 13 onns, e da Tamara da 14 onns - stat cun omadus pes sin terra. Igl è caracteristic per ella da betg mussar sia agitaziun interna, mabain restar ruassaivla e mantegnair sang fraid. En tals muments s'activeschan mecanissems da protecziun mentala. I dat tants motivs per crair ch'i na saja capità insatge nausch. Tamara è fitg sportiva e bain trenada, corporalmain ordvart agila, en l'atletica leva ha ella cuntanschì resultats considerabels en il sigl lung, anc avant curt temp era chavaltgar in hobi ch'ella pratitgava cun passiun; ella è activa en la secziun da gimnastica da mattas, en il club da skis, novissimamain betg da retegnair en ses entusiassem per il hip-hop-dancing. Ella viva ses temperament cun il corp, ella è talmain movibla...quai è bain stà in avantatg. U forsa betg? Sentiments da culpa sa maschaidan en ses patratgs: avess ella duì laschar il velo a chasa en questa daratga ed ir a pe a scola? Mamma Evelyne curra da via giu. Il lieu d'accident n’è betg lunsch davent da chasa, ma ella ha l'impressiun d'esser chaminada uras. Da lunsch vesa ella a l'ur da la via il bategl levamain ondulà, sut quel sto giaschair la velocipedista disgraziada. “Segner Dieu - lascha esser Tamara en vita - cun tut l'auter vegnin nus bain a fin!” Oz di mamma Evelyne pensiva: “El m’ha prendì per il pled.” L’egliada sin ses uffant grevamain blessà è strusch supportabla.

Collisiun cun grevas consequenzas
La mamma sa intuitivamain ch'ella na dastga uss betg mussar flaivlezza e sto esser ferma. En situaziuns da cunfin vegnan mobilisadas forzas nunconuschentas, ella sa fida da quai. Christoph è in camarat da classa da Tamara, el era cun ella sin via ed ha vis tge ch'è capità. Sin via a scola - sco rom facultativ quest venderdi suentermezdi ha la giuvna talentada per linguas englais - plovi sco da derscher cun sadellas. Tamara ha vieut si il culier dal mantè e pilotescha cun chau sbassà tras la daratga. Ella s'orientescha vi da la lingia directiva alva. Memia tard vesa ella il camiun parcà a l'ur dretg da la via per distgargiar material da construcziun. Senza franar siglia ella cun il chau ordavant en il vehichel parcà. Immediat suenter l'accident realisescha ella la marvadad enfin al culiez. “Laschai mai per terra. Giai per mia mamma. Betg tutgar en mai!” Ils umens dal plazzal vischin cuvran la matta cun ina tenda. Confus e pauc instruì tge far spetgan els sin agid.
“Tamara - chara - tge è capità! Has mal insanua?” Mamma Evelyne sa metta en schanuglias e stritga cun il maun levet sur il frunt da sia figlia. Ella respira profundamain, vul survegnir controlla sur da ses corp che trembla. “Na, mamma, jau nun hai mal, jau na sent insumma betg pli mes corp. Ma l'aua ma cula en la tatona.” Be en il conturn da la tatona ha la matta anc sentiment e la plievgia la gutta dals chavels e cula dal dies giu. Bufatgamain auza Evelyne Roth il bratsch da Tamara e prova da la smatgar il maun. Quel croda dentant 

enavos marv e senza moviment, mintga giada ch'ella al lascha dar. Er las chommas na pon betg pli sa mover. In presentiment anguschant strenscha a la mamma la gula.

Ina decisiun gista: il helicopter d'agid
Sco stilettadas tutgan ils pleds clers da l'uffant la mamma amez il cor: “Mamma, il bun Dieu na vul bain betg che jau saja paralisada?” Il medi da chasa dr. Max Otth ch'arriva paucas minutas pli tard tegna il maun fraid sco in glatsch da Tamara.
“Quai na po tuttina betg esser vair”, scutina el plain commoziun, “anc avant paucs dis hai jau virolà en mia pratica l'uffant saun e viscal.” Immediat realisescha el sin fundament da las indicaziuns dals preschents e da sia atgna consultaziun la situaziun dramatica. L'ambulanza ch'el ha pustà nun è in agid; el alarmescha la centrala operativa da la REGA. Tamara na sa regorda betg co che l'accident è succedì, ma ella n’è mai strada senza schientscha. Il corp cumplettamain senza sentiment en cas d'ina tetraplegia vegn adina puspè resentì dals pertutgads sco sch'el ballantschass en l'aria. Quai declera forsa la dumonda repetida da Tamara: “È quai in siemi? Mamma - na ma lascha suletta.” L’auto d'ambulanza porscha ina protecziun cunter il bletsch ed il fraid enfin ch'il helicopter arriva. Per la tgira medicala d'emprim agid sto il medi er tagliar si la vestgadira. Da quai sa regorda Tamara fitg bain, siond ch'ella era sa vestgida quest suentermezdi da chau a pe cun sia vestgadira preferida - da la chamischola sur il pullover, a las chautschas e soccas. “Curt avant che partir per l'ura d'englais aveva jau simplamain gust da ma vestgir mo cun il pli bel.” Ed ussa vegniva tut destruì cun la forsch. Anc davent dal lieu d'accident vul Evelyne telefonar a ses um che maina ad Ittigen ina fatschenta da Baby-Rose. En il schoc ha ella emblidà il numer da Natel ed al sto l'emprim anc chattar.
A las quatter da quest trist suentermezdi dals 30 da november 2001 sa tschenta il helicopter da la REGA en l'Inselspital a Berna. Bab Daniel spetga cun cor grev en la staziun d'urgenza. Tant per ils geniturs sco per Tamara èsi impurtant ch'els vegnan separads pir cura ch'il tractament medical dumonda quai. Bab e mamma pon restar sper il letg da lur figlia il pli ditg pussaivel. Las radiografias cumprovan la diagnosa constatada gia cleramain en la consultaziun neurologica: il spinal dal culiez è spustà tranter il quart e tschintgavel spinal, il tschintgavel spinal è smardeglià ed il magugl dal dies è donnegià massivamain en questa regiun. Plinavant èn medemamain destruidas las rudellas intervertebralas tranter ils spinals spustads e ruts.

Difficultads da respirar - e tema
La blessura en questa autezza lubescha a Tamara apaina ina respiraziun spontana che funcziunescha exclusivamain cun il diafragma, perquai che la musculatura dal pez è crudada or. Va la paralisa mo minimalmain plinensi, quai che po per exempel esser il cas tar ina perdita da sang suenter ina greva blessura, vegn la funcziun dal diafragma restrenschida en moda privlusa e necessitescha ina respiraziun artifiziala immediata. Gist quai succeda tar Tamara durant las preparativas per l'operaziun per posiziunar e stabilisar il spinal dal culiez. Per spargnar a la matta ulteriuras dolurs tras las difficultads da respirar vegn fatg immediat la narcosa ed a medem temp l'intubaziun che garantescha la survivenza. Avant ch'ella sa durmenta scutina ella bufatg, ma bain chapibel, sco sch'ella vuless demonstrar sia veglia da viver: “... i gloube i ha es Chramüsle i de Arme...” Evelyne e Daniel Roth veglian curaschusamain sper lur figlia durant questas grevas uras. Per fortuna è la tatta quest di a chasa a Blumenstein e guarda dals pitschens. Ils geniturs fan curaschi in a l’auter: “Il principal era che Tamara aveva survivì e nus eran engraziaivels ch'ella n’aveva naginas blessuras dal chau. Uscheditg che nus pudain discurrer cun Tamara resta ella nossa Tamara. I pudess esser anc bler mender.” Bab e mamma vegnan orientads exactamain davart l'operaziun. Alura returnan els, sco quai ch'ils medis proponan, spussads ma inquiets a chasa. Là s'han radunads blers amis, vischins e parents per als retschaiver. Questa attenziun fa talmain impressiun ch'i siglian per l'emprima gia las larmas. Curt avant mesanotg vegnan els infurmads che lur figlia haja surmuntà bain l'operaziun; il spinal dal culiez è danovamain stabil. La paralisa dentant, quella resta. Il pli lung e grev di da la 
famiglia Roth va a fin. Tamara duai vegnir transportada il pli spert pussaivel en il Center svizzer dals paraplegichers a Nottwil.

Il corp sco praschun
Tgi po s'imaginar tge che va tras il chau ad ina mattetta da 14 onns ch'è paralisada fin al culiez, che na po betg pli respirar spontanamain e n'è pervi da l'intubaziun e la sonda dal magun er betg pli buna da discurrer e tragutter. Uschia sa dasda Tamara la damaun suenter l'operaziun, dapi l'accident èn spiradas 24 uras. Ella porta ses grev destin cun curaschi e pazienza exemplara. La cretta ed ina ferma rait sociala la dattan la segirezza necessaria. La consternaziun en scola ed en il vitg, tar ses parents ed amis sa sviluppescha ad ina simpatia ed ina participaziun che dat forza e tegn. L'abilitad da s'adattar è quasi nunlimitada tar in carstgaun giuven. Tamara acquista spert puspè ses plaschair da viver. Ils uders èn fitg malempernaivels per la pazienta ed i dat sin la gnerva che nagin la po chapir. Ella sto damai chattar ina via per sa far remartgar. Pruvar empè da studegiar è sia devisa: quai ch'ella ha emprendì en sella a chaval funcziuna. Las tgirunzas reageschan immediat e noteschan sin il fegl da surveglianza: “Sa fa udir cleramain tras schluppegiar cun la lieunga.” Cun il helicopter vegn Tamara transferida en il CSP Nottwil - paucas uras avant che Silvano Beltrametti arriva era là paralisà. Il destin cuminaivel dals dus giuvens carstgauns maina en il decurs da las proximas emnas ad in contact amical regular.

Agid per ils geniturs
Il destin da la matta impressiunescha mintgin che vegn confruntà cun quel. Ils geniturs pon abitar en in studio per parents sper il CSP. Il contact quotidian cun lur figlia ed er cun ils medis, il persunal da tgira e da terapia èn in grond agid durant quest grev temp da la fasa acuta. Quai è impurtant per vegnir a frida cun la tristezza e la dolur. Perquai ch'i dovra durant pli lung temp ina respiraziun artifiziala, ston ins far in tagl en la giargiatta. Quai porta almain l'avantatg ch'ins po ussa introducir a la pazienta ina canula da discurrer. La giuvna da natira spontana ed averta è ventiraivla da questa midada e baterla sco in cudesch. Insumma èsi Tamara che prenda als numerus visitaders la melanconia cun sia buna luna e ses optimissem: “Na faschai memia blers quitads sur da quai ch'è damaun, jau viv in di suenter l'auter. Igl è bun sco quai ch'igl è.” En l'internet ha “alive” endrizzà ina pagina per Tämi, uschia pon omaduas varts tgirar in viv barat d'ideas.
En la reabilitaziun sto Tamara emprender dad ir enturn cun la greva paralisa. Ella dependa per tut las chaussas dal mintgadi da terzas persunas. “Mintgatant sun jau fitg trista. Quai fiss bler pli simpel, sche jau pudess muventar la bratscha - per far si chavels, lavar ils dents, mangiar ed auter. Mamma, faschessas il bain...” ella na sto finir la frasa, la mamma stritga ad ella ils chavels da la fatscha. Per tut quels che sesan sper Tamara daventa quai prest ina chaussa evidenta ed i dovra strusch pleds: sgrattar sur la survantscheglia sanestra, perquai ch'i morda la, spaventar ina mustga dal frunt, deplazzar ils mauns, far giu nas, tut quai sto insatgi far per Tamara.
Mintga di exercitescha ella en l'ergoterapia cun il guvernagl da la bucca, siond che quel vegn ad avrir ad ella novas dimensiuns sco scriver sin il PC, utilisar l'apparat da controllar l'ambient James e da volver il fegl dal cudesch, speranza prest era il pilotar independentamain cun la sutga cun rodas electrica. L'instrucziun scolastica regulara tutga tar il program da reabilitaziun; Tamara emprenda tudestg, englais, franzos e matematica, surtut er da midar sin la lavur intellectuala cun trenar l'abilitad da tegnair endament. Ina buna memoria è igl A ed igl O, sch'ins na po far naginas notizias.

Bel sco in miracul
Otg emnas suenter l'accident cumenza in restabiliment neurologic che permetta plaun a plaun, ma cuntinuadamain al diafragma da reprender sia funcziun. Quai signifitgescha che la respiraziun spontana returna. En pitschens pass durant il di vegn il corp disà da puspè respirar senza l'apparat, in trenament da respirar intensiv sustegna ils progress legraivels - ed in bel di pon ins allontanar il tubus da la giargiatta. Tant la pazienta, sco la famiglia e l'entir team da reabilitaziun èn nunditg ventiraivels ed engraziaivels per quest success. Il 
meglier po bain Tamara appreziar il regal. Tras la regeneraziun da la gnerva che permetta ussa ina respiraziun autonoma dal diafragma han ins gudagnà ina massa.
Tgi na giavischass betg a Tamara da tut cor e na faschess betg tut il pussaivel per ch'era la musculatura totalmain paralisada da la bratscha e da la detta pudess far tscherts pitschens progress che facilitassan essenzialmain las cundiziuns da vita da la giuvna.
“Per fortuna n’aveva jau anc nagins plans da professiun. Forsa survegn jau ina plazza tar la televisiun u tar il servetsch d'infurmaziun 111. Quai fiss cool.”

En il letg daspera singlutta sia cumpogna da chombra Irina, perquai che sia visita ha stuì prender cumià. L'encreschadetgna fa mal!
Pervi da la ferma tetraplegia vegn Tamara anc a restar insaquants mais per la reabilitaziun en il CSP Nottwil. Tamara, laschas er encrescher?
“Gea - per quai ch'era avant.”